Goeie nuus: Ontvoerde seuntjie ná vyf maande opgespoor | Maroela Media
Puik speurwerk deur die polisie het daartoe gelei dat 'n seuntjie Maandag opgespoor is nadat hy in Januarie in 'n park aan die Oos-Rand ontvoer is.
Sers. Welcome Simawu, polisiewoordvoerder, het Woensdag aan Maroela Media bevestig Kagiso Mokwena (6) is in 'n voorstad naby Katlehong opgespoor.
Maroela Media het by 'n betroubare bron verneem die seuntjie was in 'n plakkershut toegesluit toe die polisie op hom afgekom het.
Kagiso Mokwena is gevind.
"'n Vrou is op die toneel in hegtenis geneem," het Simawu gesê.
Hy het gesê die polisie ondersoek 'n saak van menseroof en ontvoering. Die seun is terug in die sorg van sy familie.
Dessie Rechner, stigter en direkteur van Pink Ladies, 'n organisasie wat hom daarop toespits om vermiste mense op te spoor, het die polisie, in besonder konst. Abram Mathibela, geloof vir sy toewyding in die ondersoek. "Dit is wonderlik dat Kagiso lewend en gesond gevind is. Die polisie het regtig goeie werk gedoen," het sy gesê.
Maroela Media het vroeër berig Mokwena het op 9 Januarie omstreeks 12:00 verdwyn terwyl hy saam met maats in 'n park in Katlehong gespeel het.
Daar is beweer dat 'n onbekende vrou hom op sy naam geroep het terwyl die kinders gespeel het. Sy het aangebied om vir die kinders suigstokkies te koop. Sy het vir die maats geld gegee, waarna sy saam met Mokwena weggestap het. 'n Beloning van R50 000 is later uitgeloof vir inligting wat kan lei tot die inhegtenisneming en vervolging van sy ontvoerder of ontvoerders.
Die verdagte, vermoedelik 35 jaar oud, moet binnekort in die hof verskyn.
Gauteng misdaad Pink Ladies vermis
Goeiste, dis ongelooflik om te dink hy is lewend gevind na ses maande. Dis puik werk. Daai familie hou sekerlik n groot "party" met n groot vuur en geslagde dier, die vreugdes vure brand hoog.
Tertia Botha · 4 jare gelede
voorspoed met jul uitstekende werk
so bly die kleinding is veilig terug waar hy hoort. ouers asb jy kan nie dat so kleinding alleen of saam maats by n parkie speel sonder groot mens toesig ni, nie in vandag se tyd nie
Vicky Botha · 4 jare gelede
Dankie Here dat die seuntjie veilig terug gevind is.
En ek wonder of was die ontvoerder bekend aan die kind? (Weet die maats het gesê dat sy hom op sy naam geroep het)
En hopenlik word die beloning uitbetaal. Anders gaan niemand meer klik nie. Soveel geld is n groot aansporing om jou mond oop te maak indien jy iets verdag opmerk.